**PÁPAKÖRNYÉKI ÖNKORMÁNYZATOK**

**FELADATELLÁTÓ TÁRSULÁS**

**ELNÖKE**

**8542 Vaszar, Fő u. 29.**

Előterjesztés

a Pápakörnyéki Önkormányzatok Feladatellátó Társulás

Társulási Tanácsa

2016. október 17-i ülésére

Tárgy: Intézményi térítési díj megállapítása.

**Tisztelt Társulási Tanács!**

A Társulási Tanács a szociális igazgatásról és szociális ellátásról szóló 1993. évi III. törvény (továbbiakban: Szctv.) 92. § (1) bekezdés b) pontja alapján a személyes gondoskodást nyújtó ellátásokról, azok igénybevételéről, valamint a fizetendő térítési díjakról a helyi önkormányzat, ha a fenntartó társulás, akkor a társulási megállapodásban erre kijelölt települési önkormányzat a társulási megállapodásban meghatározottak szerint rendeletet alkot.

A szociális igazgatásról és szociális ellátásokról szóló 1993. évi III. törvény (továbbiakban: Szoctv.) 4. § (1) bekezdése ma) pont alapján a helyi önkormányzatok társulása állami fenntartónak minősül.

A Szoctv. 92/B. § (1) bekezdés a) pontja szerint a térítési díj meghatározása a személyes gondoskodást nyújtó szociális szolgáltató, illetve intézmény fenntartójának feladata.

Az intézményi térítési díj számításának módját a Szoctv. 115. § (1) bekezdése határozza meg.

Az intézményi térítési díj év közben egy alkalommal korrigálható, ha azt a tárgyidőszaki folyamatok indokolják.

A Szoctv. 114. § (3) bekezdésben foglaltak alapján ingyenes ellátásban kell részesíteni azt a jogosultat, aki jövedelemmel nem rendelkezik.

A jogalkotásról szóló 2010. évi CXXX. törvény 5. § (1a) bekezdése alapján

„Ha a felhatalmazás jogosultja a helyi önkormányzat képviselő-testülete, társulás esetén - ha a társulási megállapodásban meghatározott feladat- és hatáskör a felhatalmazás tárgyának szabályozására kiterjed - az önkormányzati rendelet megalkotására a társulási megállapodásban kijelölt vagy ennek hiányában a társulás székhelye szerinti helyi önkormányzat képviselő-testülete jogosult. A rendelet megalkotásához a társulásban résztvevő helyi önkormányzat képviselőtestületének hozzájárulása szükséges.”

A Társulási Megállapodás a 8.6. pontja a következőket tartalmazza:

8.6 A Társulási Tanács a Társulás által ellátott személyes gondoskodást nyújtó ellátásokról, azok igénybevételéről, valamint a fizetendő térítési díjakról szóló rendelet megalkotására Vaszar Község Önkormányzat Képviselő-testületét jelöli ki.

Az intézményi térítési díj megállapítása az alábbi szabályok alapján történik:

a) az intézményi térítési díjat a Társulási Tanács határozatban fogadja el,

b) a Társulási Tanács által elfogadott intézményi térítési díjat a Társulás szociális alapfeladatot ellátó önkormányzatok illetékességi területére Vaszar Község Önkormányzatának Képviselő-testülete rendeletben állapítja meg,

c) a kötelező szociális alapellátásban részt vevő önkormányzat saját rendeletében az intézményi térítési díj vonatkozásában ellátottak részére, annak csökkentése érdekében támogatást állapíthat meg,

d) a támogatást megállapító önkormányzat polgármestere, a Társulás képviseletében az elnök, valamint a Pápakörnyéki Önkormányzatok Feladatellátó Intézménye a támogatás átutalásáról, elszámolásáról háromoldalú megállapodást köt.

e) Abban az esetben, ha az ellátásban részesülő a jogszabályi előírások miatt az intézményi térítési díj fizetésre részben, vagy egészben nem kötelezhető, az ellátott helyett az intézményi térítési díj és a személyi térítési díj különbözetét a területileg illetékes (feladatellátásra kötelezett) önkormányzat fizeti meg a d) pont szerinti megállapodás megkötésével.

Bakonyjákó Község Önkormányzat Képviselő-testülete 2016. augusztus 30–án megtartott ülésén 121/2016. (VIII.30.) határozatával döntött a házi segítségnyújtás intézményi térítési díjához 2016. szeptember 1-től támogatás megállapításáról, melynek összege 170 Ft/óra. A képviselő-testület határozata alapján a Pápakörnyéki Önkormányzatok Feladatellátó Társulása által fenntartott szociális ellátások intézményi térítési díjáról szóló Vaszar Község Önkormányzata 8/2016.(VIII.12.) önkormányzati rendeletének 1.§-át módosítani, kiegészíteni szükséges az előterjesztés 1. melléklete szerint.

A fent ismertetett jogszabályi előírások, a Társulási Megállapodás, Bakonyjákó Község Önkormányzata támogatást megállapító döntése alapján a Társulási Tanácsnak jelen előterjesztés keretében az intézményi térítési díj önkormányzati támogatásának jóváhagyására vonatkozó határozati javaslatot terjesztem elő.

Kérem a Tisztelt Társulási Tanácsot, hogy az előterjesztést megtárgyalni és az alábbi határozati javaslatot elfogadni szíveskedjen.

Vaszar, 2016. 09. 20.

Varga Péter

elnök

**Pápakörnyéki Önkormányzatok Feladatellátó Társulás**

**Társulási Tanács**

**…/2016. (X. 17.) határozata**

1. A Pápakörnyéki Önkormányzatok Feladatellátó Társulás Társulási Tanácsa a személyes gondoskodást nyújtó ellátásokról, a fizetendő térítési díjak módosításáról szóló rendelet tervezetét (határozat 1. melléklete) az előterjesztés szerint jóváhagyja.

2. A Társulási Tanács felkéri a munkaszervezeti feladatokat ellátó jegyzőt, hogy a rendeletmódosítás tervezetét a társulásban részt vevő önkormányzatok részére a hozzájárulásuk megkérése végett küldje meg, azt követően gondoskodjon a rendelet megalkotása miatt Vaszar Község Önkormányzata részére történő előterjesztéséről.

3. A Társulási Tanács felkéri a Pápakörnyéki Önkormányzatok Feladatellátó Intézmény vezetőjét, hogy a gondozásban részesülők értesítéséről gondoskodjon.

4.Az intézményi térítési díj támogatásának összege a támogatást biztosító önkormányzati döntés szerinti időpontban 2016. szeptember 1-től lép hatályba.

Határidő: azonnal

Felelős: Elnök

Jegyző, Intézményvezető

**1. melléklet**

**Vaszar Község Önkormányzat Képviselő-testülete**

**/2016. (…) önkormányzati rendelete**

**a Pápakörnyéki Önkormányzatok Feladatellátó Társulása**

**által fenntartott szociális ellátások intézményi térítési díjáról szóló**

**8/2016. (VI. 15.) önkormányzati rendelet módosításáról**

Vaszar Község Önkormányzat Képviselő–testülete a szociális igazgatásról és szociális ellátásokról szóló 1993. évi III. törvény 92. § (1) bekezdés b) pontja, 92/B. § (1) bekezdés a) pontjába kapott felhatalmazás alapján az Alaptörvény 32. Cikk (1) bekezdés a) pontjában meghatározott feladatkörében eljárva, a társulásban részt vevő önkormányzatok véleményének a kikérésével a következőket rendeli el:

1. § Vaszar Község Önkormányzat Képviselő-testületének a Pápakörnyéki Önkormányzatok Feladatellátó Társulása által fenntartott szociális ellátások intézményi térítési díjáról szóló 8/2016. (VI. 15.) önkormányzati rendelet 1. § az alábbi (8) bekezdéssel egészül ki:

„1. §

(8) Házi segítségnyújtás Bakonyjákó Község Önkormányzat illetékességi területén:

a) intézményi térítési díj: 340 Ft/óra

b) önkormányzati támogatás: 170 Ft/óra

c) fizetendő térítési díj: 170 Ft/óra”

2.§

(1) E rendelet kihirdetését követő nap lép hatályba, rendelkezéseit 2016.szeptember 1-től kell alkalmazni.

Varga Péter Pfilfné Bagics Judit

polgármester jegyző